माओवादी निकट अनेरास्ववियु (क्रान्तिकारी) समर्थित विद्यार्थीहरुले क्याम्पस प्रमुखमाथि सांघातिक हमला गरेपछि भोजपुर बहुमुखि क्याम्पसमा बुधबारदेखि संचालन हुने परिक्षाका सबै कार्यक्रम अनिश्चितकालका लागि स्थगित गरिएको छ ।
भोजपुर बहुमुखी क्याम्पसका प्राध्यापकहरुले क्रान्तिकारी संगठनबाट असुरक्षित रहेको जनाउदै परीक्षा स्थगित गरेका हुन् । आइतबार भोजपुर बहुमुखी क्याम्पस प्रमुख पर्वतकुमार राईमाथि अनेरास्ववियू क्रान्तिकारीका जिल्ला अध्यक्ष सुनिता राई, उपाध्यक्ष नविन परियार र सचिव दिनेश खनाल, इन्सान लगायतको नेतृत्वमा आएको १२/१५ जनाको समूहले सांघातिक आक्रमण गरी गम्भीर घाइते बनाएपछि कात्तिक ११ गतेदेखि हुने परीक्षाको सम्पूर्ण कार्यक्रम स्थगित गरिएको हो ।
शैक्षिक संस्थामाथि हस्तक्षेप र आक्रमण बिरुद्ध प्राध्यापक, कर्मचारी, पेशाकर्मी, मानवअधिकारवादी तथा नागरिक समाजले बिरोध कार्यक्रम घोषणा गरेका छन् । क्याम्पस प्रमुखको राजीनामा माग गर्दै आएको अखिल क्रान्तिकारीलाई वार्तामा बोलाएको अघिल्लो दिन यो घटना भएपछि वार्ता समेत स्थगित भएको छ । क्याम्पसले विश्वविद्यालयको स्वायत्त ऐन कानुन प्रयोग गरी कारबाही गर्ने जनाएको छ ।
क्रान्तिकारीकी जिल्ला अध्यक्ष सुनिता राईले घटनाको जिम्मेवारी लिदै आइतबार अपरान्ह प्रहरी समक्ष आफै गिरफ्तारी दिएकी छन् ।